Jens Peter Vernersen (S), 2005-05-20:
Det undrer mig, at hr. Leif Mikkelsen var så modig, at han her fra talerstolen sagde, at Socialdemokratiet ikke havde styr på økonomien, i sit sidste indlæg.
Det synspunkt tror jeg ikke der er mange der bare er i nærheden af, hvis man tænker på den tid, vi sad i regering, fra 1993 og til valget i 2001.
Jeg ved ikke, om det er glemt, hvordan det gik i den periode, men det var vist en ret stærk økonomi, vi afleverede til den nye regering VK, det tror jeg alle erkender.
Og om den er blevet bedre, tror jeg også godt der kan være tvivl om, det er der meget, der i hvert fald tyder på at den ikke er.
Den her forespørgsel, F 4, om en bæredygtig udvikling af landdistrikterne sammenholdt med kommunalreformen får jo for mange en ganske stor betydning i en tid med meget store forandringer – forandringer, der jo også berører landdistrikterne.
Det er jo ikke mindst demokratispørgsmålet, der er oppe til diskussion, fordi der bliver langt færre kommunalbestyrelsesmedlemmer, og mange spørger ude i den lille kommune eller ude i landsbyen: Hvordan bliver vi nu repræsenteret i kommunalbestyrelsen, når der skal være langt færre?
Og kan vi være sikre på, at man ikke tager kommunalbestyrelsesmedlemmerne inde i den store kommune?
Det er selvfølgelig en bekymring, som vi skal interessere os for, idet det jo er sådan, at kommunalreformen for mange ude i landdistrikterne jo ikke opleves som en decentralisering, men derimod som en centralisering.
Når den nære kommune nedlægges, skal der sættes noget andet i stedet, hvis ikke landdistrikterne skal komme til at betale den demokratiske og indflydelsesmæssige pris for de større kommuner.
De nye kommuner skal vise, at de med kommunalreformen ikke glemmer yderområderne.
Det er helt afgørende.
Det er helt afgørende, at man ved, at man har yderområder, at man ved, man har landsbyer, som man skal interessere sig for.
Derfor skal vi fra Socialdemokraternes side opfordre alle de nye kommuner, der nu bliver formeret, til at oprette landdistriktsudvalg ude i de forskellige landsbyer, så nærdemokratiet kommer til at blomstre.
Det tror vi er helt afgørende.
Kommunerne bør også sikre, at der er et formaliseret samarbejde med landdistriktsudvalgene, så ideer og tanker, der kommer frem, også får en seriøs behandling.
Det er også afgørende, at vi følger udviklingen på området.
Derfor vil det også være naturligt, at indenrigs- og sundhedsministeren giver Folketinget en redegørelse om udviklingen i landdistrikterne.
En sådan redegørelse kunne ministeren jo passende afgive i foråret 2008, hvor vi har fået de nye kommunalbestyrelsesmedlemmer.
Det tror jeg kunne være hensigtsmæssigt.
Den kunne så skabe klarhed over udviklingen i landdistrikterne.
Derfor må der også i forbindelse med den redegørelse ske en afklaring af, om det bliver nødvendigt at lovgive i forhold til landdistrikterne.
Men i første omgang bør vi prøve at se på, om ikke det kan udvikle sig på den naturlige måde.
Det tror vi er meget vigtigt.
Jeg var lidt inde på spørgsmålet tidligere: Hvordan vil det udvikle sig med pres på den kommunale økonomi?
Jeg tror, at det er meget vigtigt, at man holder øje med, at der nu ikke pludselig sker nedlæggelse af skoler, plejehjem og daginstitutioner, der er placeret i landområderne.
Jeg skal opfordre til, at man udeomkring virkelig tænker sig grundigt om, hvis økonomien presser en til at gøre noget i den retning, og laver en anden prioritering.
Det er også derfor, vi er med i det her forslag til vedtagelse, hvor vi siger, at den udligningsreform, der skal dække udgifterne, fremlægges senest den 1. november 2005.
Det kan jeg så se at regeringens forslag til vedtagelse springer over.
Jeg synes faktisk, det er meget vigtigt, at man får klarlagt inden kommunevalget i november 2005, hvad det er for en økonomi, kommunerne har til rådighed.
Jeg synes egentlig, at indenrigs- og sundhedsministeren skulle give et tilsagn om, at der kommer en sådan udligningsreform frem, så man ved, hvad det er, man har at gøre godt med som nyt kommunalbestyrelsesmedlem i de nye kommuner.
Det tror jeg er helt afgørende.
Det er jo altså af afgørende betydning for borgerne, at de kender de vilkår, de nye kommunalbestyrelsesmedlemmer har at arbejde på, og derfor håber jeg som sagt, at indenrigs- og sundhedsministeren giver et tilsagn om, at man får lagt en sådan udligningsreform frem, som vi foreslår i vores vedtagelse, inden den 1. november 2005.
Nu bliver den jo ikke vedtaget, fordi man har lavet sådan et afværgeforslag, der stort set ikke siger noget som helst.
Jeg synes egentlig, man positivt skulle være gået ind at se på de der meget konkrete temaer, vi har med i vores forslag til vedtagelse.
Det kunne der faktisk være kommet meget fornuftigt ud af.
Det er jo ikke sådan, at man altid bare behøver at sige: Vi er de fleste i regeringen, så nu drejer det sig om at skrive et papir, som kan få flertal.
Og så ser bort fra, hvad der ellers er fremlagt af fornuftige synspunkter fra oppositionen.